b'\n_START_ARTICLE_\nBotij\xc5\xb3 kalba\n_START_SECTION_\nKlasifikacija\n_START_PARAGRAPH_\nDzongkha priklauso tibetie\xc4\x8di\xc5\xb3 kalb\xc5\xb3 grupei. Ji turi lingvistin\xc4\xaf s\xc4\x85ry\xc5\xa1\xc4\xaf su dabartine tibetie\xc4\x8di\xc5\xb3 kalba, kaip ispan\xc5\xb3 kalba su ital\xc5\xb3 kalba. \xc5\xa0ios \xc5\xa1iuolaikini\xc5\xb3 kalb\xc5\xb3 poros prarado abipus\xc4\xaf suprantamum\xc4\x85, bet jos dalijasi bendr\xc4\x85 prot\xc4\x97vi\xc5\xb3 kalb\xc4\x85, kuri vis dar vartojama liturginiame kontekste. Tuo tarpu, kai religijos mokslininkai Ispanijoje ir Italijoje studijuoja lotyn\xc5\xb3 kalb\xc4\x85, Romos Katalik\xc5\xb3 Ba\xc5\xbeny\xc4\x8dios ba\xc5\xbenytin\xc4\x99 kalb\xc4\x85, vienuoliai Tibete ir Butane studijuoja sen\xc4\x85j\xc4\x85 tibetie\xc4\x8di\xc5\xb3 kalb\xc4\x85 \xe2\x80\x93 \xc5\xa1vent\xc4\x85j\xc4\x85 Tibeto budizmo kalb\xc4\x85. Iki pat 1960 m. Butano mokyklose buvo mokoma \xc5\xa1ia kalba._NEWLINE_Dzongkha sudaro trys skirtingi dialektai: wang-the (kalbama Timpu ir Punakoje), haa ir \xc5\xa1iaurinio Timpu, kurie kartais laikomi atskiromis kalbomis. Egzistuoja ir prie\xc5\xa1ingas variantas: giminingos kalbos Butane, tokios kaip adapa, brokat, \xc4\x8docangacakha (20 000 kalban\xc4\x8di\xc5\xb3j\xc5\xb3), lakha (8 000), lajakha (8 000) ir lunanakha (700) laikomos dzonghos tarm\xc4\x97mis._NEWLINE_Kitos giminingos dzongkha kalbos yra sikimie\xc4\x8di\xc5\xb3 (kalbama Sikime), groma (kalbama Kinijoje prie Butano \xc5\xa1iaur\xc4\x97s vakar\xc5\xb3 sienos), d\xc5\xbeireli\xc5\xb3 ir \xc5\xa1erp\xc5\xb3 kalbos (Nepale). Laikoma, kad vis\xc5\xb3 j\xc5\xb3 prot\xc4\x97vyn\xc4\x97 buvo \xc4\x8cumbi sl\xc4\x97nis (Kinijoje), i\xc5\xa1 kur paplito \xc4\xaf dabartines teritorijas.\n_START_SECTION_\nPaplitimo arealas\n_START_PARAGRAPH_\nBotij\xc5\xb3 kalba ir tarm\xc4\x97s yra gimtoji kalba gyventojams a\xc5\xa1tuoniuose Butano rajonuose (Phodrange, Punakhe, Timpu, Gasoje, Paro, Haa, Daganoje ir \xc4\x8cukchoje). Taip pat \xc5\xa1ia kalba \xc5\xa1nekan\xc4\x8di\xc5\xb3j\xc5\xb3 yra netoliese Vakar\xc5\xb3 Bengalijoje esan\xc4\x8dio Kalimpongo, kadaise priklausiusio Butanui. Botij\xc5\xb3 kalbos mokymas yra privalomas visose Butano mokyklose, o kalba yra lingua franca ir rajonuose, kur \xc5\xa1i kalba ne gimtoji. Botij\xc5\xb3 kalba retai i\xc5\xa1girstama u\xc5\xbe Butano rib\xc5\xb3 ir apylink\xc4\x97se. Vis d\xc4\x97lto 2003 m. visas Butano/Australijos filmas \xe2\x80\x9eKeliautojai ir burtininkai\xe2\x80\x9c sukurtas \xc5\xa1ia kalba.'